# Œuvres complètes de Démosthène et Eschine (Traduction de Joseph Planche)/Volume VI/Plaidoyer contre Conon (grec)

ΥΒΡΙΣΘΕΙΣ, ὦ ἄνδρες δικασταί͵ καὶ παθὼν ὑπὸ Κόνωνος τουτουὶ τοιαῦτα͵ ὥστε πολὺν χρόνον πάνυ μήτε τοὺς οἰκείους μήτε τῶν ἰατρῶν μηδένα προσδοκᾶν περιφεύξεσθαί με͵ ὑγιάνας καὶ σωθεὶς ἀπροσδοκήτως ἔλαχον αὐτῷ τὴν δίκην τῆς αἰκείας ταυτηνί. Πάντων δὲ τῶν φίλων καὶ τῶν οἰκείων͵ οἷς συνεβουλευόμην͵ ἔνοχον μὲν φασκόντων αὐτὸν ἐκ τῶν πεπραγμένων εἶναι καὶ τῇ τῶν λωποδυτῶν ἀπαγωγῇ καὶ ταῖς τῆς ὕβρεως γραφαῖς͵ συμβουλευόντων δέ μοι καὶ παραινούντων μὴ μείζω πράγματ΄ ἢ δυνήσομαι φέρειν ἐπάγεσθαι͵ μηδ΄ ὑπὲρ τὴν ἡλικίαν περὶ ὧν ἐπεπόνθειν ἐγκαλοῦντα φαίνεσθαι͵ οὕτως ἐποίησα καὶ δι΄ ἐκείνους ἰδίαν ἔλαχον δίκην͵ ἥδιστ΄ ἄν͵ ὦ ἄνδρες Ἀθηναῖοι͵ θανάτου κρίνας τουτονί. Kαὶ τούτου συγγνώμην ἕξετε͵ εὖ οἶδ΄ ὅτι͵ πάντες͵ ἐπειδὰν ἃ πέπονθ΄ ἀκούσητε• δεινῆς γὰρ οὔσης τῆς τότε συμβάσης ὕβρεως οὐκ ἐλάττων ἡ μετὰ ταῦτ΄ ἀσέλγει΄ ἐστὶ τουτουί. Ἀξιῶ δὴ καὶ δέομαι πάντων ὁμοίως ὑμῶν πρῶτον μὲν εὐνοϊκῶς ἀκοῦσαί μου περὶ ὧν πέπονθα λέ γοντος͵ εἶτα͵ ἐὰν ἠδικῆσθαι καὶ παρανενομῆσθαι δοκῶ͵ βοηθῆσαί μοι τὰ δίκαια. Ἐξ ἀρχῆς δ΄ ὡς ἕκαστα πέπρακται διηγήσομαι πρὸς ὑμᾶς͵ ὡς ἂν οἷός τ΄ ὦ διὰ βραχυτάτων•
Ἐξῆλθον ἔτος τουτὶ τρίτον εἰς Πάνακτον φρουρᾶς ἡμῖν προγραφείσης .Ἐσκήνωσαν οὖν οἱ υἱεῖς οἱ Κόνωνος τουτουὶ ἐγγὺς ἡμῶν͵ ὡς οὐκ ἂν ἐβουλόμην· ἡ γὰρ ἐξ ἀρχῆς ἔχθρα καὶ τὰ προσκρούματ΄ ἐκεῖθεν ἡμῖν συνέβη· ἐξ ὧν δέ͵ ἀκούσεσθε. Ἔπινον ἑκάστοθ΄ οὗτοι τὴν ἡμέραν͵ ἐπειδὴ τάχιστ΄ ἀριστήσαιεν͵ ὅλην͵ καὶ τοῦθ΄͵ ἕως περ ἦμεν ἐν τῇ φρουρᾷ͵ διετέλουν ποιοῦντες. Ἡμεῖς δ΄ ὥσπερ ἐνθάδ΄ εἰώθειμεν͵ οὕτω διήγομεν καὶ ἔξω. Ἣν οὖν δειπνοποιεῖσθαι τοῖς ἄλλοις ὥραν συμβαίνοι͵ ταύτην ἂν ἤδη ἐπαρῴνουν οὗτοι͵ τὰ μὲν πόλλ΄ εἰς τοὺς παῖδας ἡμῶν τοὺς ἀκολούθους͵ τελευτῶντες δὲ καὶ εἰς ἡμᾶς αὐτούς. Φήσαντες γὰρ καπνίζειν αὑτοὺς ὀψοποιουμένους τοὺς παῖδας ἢ κακῶς λέγειν͵ ὅ τι τύχοιεν͵ ἔτυπτον καὶ τὰς ἀμίδας κατεσκεδάννυον καὶ προσεούρουν͵ καὶ ἀσελγείας καὶ ὕβρεως οὐδ΄ ὁτιοῦν ἀπέλειπον. Ὁρῶντες δ΄ ἡμεῖς ταῦτα καὶ λυπούμενοι τὸ μὲν πρῶτον ἀπεπεμψάμεθα͵ ὡς δ΄ ἐχλεύαζον ἡμᾶς καὶ οὐκ ἐπαύοντο͵ τῷ στρατηγῷ τὸ πρᾶγμ΄ εἴπομεν κοινῇ πάντες οἱ σύσσιτοι προσελθόντες͵ οὐκ ἐγὼ τῶν ἄλλων ἔξω. Λοιδορηθέντος δ΄ αὐτοῖς ἐκείνου καὶ κακίσαντος αὐτοὺς οὐ μόνον περὶ ὧν εἰς ἡμᾶς ἠσέλγαινον͵ ἀλλὰ καὶ περὶ ὧν ὅλως ἐποίουν ἐν τῷ στρατοπέδῳ͵ τοσούτου ἐδέησαν παύσασθαι ἢ αἰσχυνθῆναι͵ ὥστ΄ ἐπειδὴ θᾶττον συνεσκότασεν͵ εὐθὺς ὡς ἡμᾶς εἰσεπήδησαν ταύτῃ τῇ ἑσπέρᾳ͵ καὶ τὸ μὲν πρῶτον κακῶς ἔλεγον͵ τελευτῶντες δὲ καὶ πληγὰς ἐνέτειναν ἐμοί͵ καὶ τοσαύτην κραυγὴν καὶ θόρυβον περὶ τὴν σκηνὴν ἐποίησαν ὥστε καὶ τὸν στρατηγὸν καὶ τοὺς ταξιάρχους ἐλθεῖν καὶ τῶν ἄλλων στρατιωτῶν τινάς͵ οἵπερ ἐκώλυσαν μηδὲν ἡμᾶς ἀνήκεστον παθεῖν μηδ΄ αὐτοὺς ποιῆσαι παροινουμένους ὑπὸ τουτωνί. 6 τοῦ δὲ πράγματος εἰς τοῦτο προελθόντος͵ ὡς δεῦρ΄ ἐπανήλθομεν͵ ἦν ἡμῖν͵ οἷον εἰκός͵ ἐκ τούτων ὀργὴ καὶ ἔχθρα πρὸς ἀλλήλους. Μὰ τοὺς θεοὺς οὐ μὴν ἔγωγ΄ ᾠόμην δεῖν οὔτε δίκην λαχεῖν αὐτοῖς οὔτε λόγον ποιεῖσθαι τῶν συμβάντων οὐδένα͵ ἀλλ΄ ἐκεῖν΄ ἁπλῶς ἐγνώκειν τὸ λοιπὸν εὐλαβεῖσθαι καὶ φυλάττεσθαι μὴ πλησιάζειν τοῖς τοιούτοις.
Πρῶτον μὲν οὖν τούτων ὧν εἴρηκα βούλομαι τὰς μαρτυρίας παρασχόμενος͵ μετὰ ταῦθ΄ οἷ΄ ὑπ΄ αὐτοῦ τούτου πέπονθ΄ ἐπιδεῖξαι͵ ἵν΄ εἰδῆθ΄ ὅτι ᾧ προσῆκεν τοῖς τὸ πρῶτον ἁμαρτηθεῖσιν ἐπιτιμᾶν͵ οὗτος αὐτὸς πρότερος πολλῷ δεινότερ΄ εἴργασται.
Ὧν μὲν τοίνυν οὐδέν΄ ᾤμην δεῖν λόγον ποιεῖσθαι͵ ταῦτ΄ ἐστίν. Χρόνῳ δ΄ ὕστερον οὐ πολλῷ περιπατοῦντος͵ ὥσπερ εἰώθειν͵ ἑσπέρας ἐν ἀγορᾷ μου μετὰ Φανοστράτου τοῦ Κηφισιέως͵ τῶν ἡλικιωτῶν τινός͵ παρέρχεται Κτησίας ὁ υἱὸς ὁ τούτου͵ μεθύων͵ κατὰ τὸ Λεωκόριον͵ ἐγγὺς τῶν Πυθοδώρου. Kατιδὼν δ΄ ἡμᾶς καὶ κραυγάσας͵ καὶ διαλεχθείς τι πρὸς αὑτὸν οὕτως ὡς ἂν μεθύων͵ ὥστε μὴ μαθεῖν ὅ τι λέγοι͵ παρῆλθε πρὸς Μελίτην ἄνω. Έπινον δ΄ ἄρ΄ ἐνταῦθα (ταῦτα γὰρ ὕστερον ἐπυθόμεθα) παρὰ Παμφίλῳ τῷ γναφεῖ Κόνων οὑτοσί͵ Θεότιμός τις͵ Ἀρχεβιάδης͵ Σπίνθαρος ὁ Εὐβούλου͵ Θεογένης ὁ Ἀνδρομένους͵ πολλοί τινες͵ οὓς ἐξαναστήσας ὁ Κτησίας ἐπορεύετ΄ εἰς τὴν ἀγοράν. Kαὶ ἡμῖν συμβαίνει ἀναστρέφουσιν ἀπὸ τοῦ Φερρεφαττίου καὶ περιπατοῦσιν πάλιν κατ΄ αὐτό πως τὸ Λεωκόριον εἶναι͵ καὶ τούτοις περιτυγχάνομεν. Ὡς δ΄ ἀνεμείχθημεν͵ εἷς μὲν αὐτῶν͵ ἀγνώς τις͵ Φανοστράτῳ προσπίπτει καὶ κατεῖχεν ἐκεῖνον͵ Κόνων δ΄ οὑτοσὶ καὶ ὁ υἱὸς αὐτοῦ καὶ ὁ Ἀνδρομένους υἱὸς ἐμοὶ προσπεσόντες τὸ μὲν πρῶτον ἐξέδυσαν͵ εἶθ΄ ὑποσκελίσαντες καὶ ῥάξαντες εἰς τὸν βόρβορον οὕτω διέθηκαν ἐναλλόμενοι καὶ ὑβρίζοντες͵ ὥστε τὸ μὲν χεῖλος διακόψαι͵ τοὺς δ΄ ὀφθαλμοὺς συγκλεῖσαι· οὕτω δὲ κακῶς ἔχοντα κατέλιπον͵ ὥστε μήτ΄ ἀναστῆναι μήτε φθέγξασθαι δύνασθαι. Kείμενος δ΄ αὐτῶν ἤκουον πολλὰ καὶ δεινὰ 9 λεγόντων. Kαὶ τὰ μὲν ἄλλα καὶ βλασφημίαν ἔχει τινὰ καὶ ὀνομάζειν ὀκνήσαιμ΄ ἂν ἐν ὑμῖν ἔνια͵ ὃ δὲ τῆς ὕβρεώς ἐστι τῆς τούτου σημεῖον καὶ τεκμήριον τοῦ πᾶν τὸ πρᾶγμ΄ ὑπὸ τούτου γεγενῆσθαι͵ τοῦθ΄ ὑμῖν ἐρῶ· ᾖδε γὰρ τοὺς ἀλεκτρυόνας μιμούμενος τοὺς νενικηκότας͵ οἱ δὲ κροτεῖν τοῖς ἀγκῶσιν αὐτὸν ἠξίουν ἀντὶ πτερύγων τὰς πλευράς. Kαὶ μετὰ ταῦτ΄ ἐγὼ μὲν ἀπεκομίσθην ὑπὸ τῶν παρατυχόντων γυμνός͵ οὗτοι δ΄ ᾤχοντο θοἰμάτιον λαβόντες μου. Ὡς δ΄ ἐπὶ τὴν θύραν ἦλθον͵ κραυγὴ καὶ βοὴ τῆς μητρὸς καὶ τῶν θεραπαινίδων ἦν͵ καὶ μόγις ποτ΄ εἰς βαλανεῖον ἐνεγκόντες με καὶ περιπλύναντες ἔδειξαν τοῖς ἰατροῖς. Ὡς οὖν ταῦτ΄ ἀληθῆ λέγω͵ τούτων ὑμῖν τοὺς μάρτυρας παρέξομαι.
Συνέβη τοίνυν͵ ὦ ἄνδρες δικασταί͵ καὶ Εὐξίθεον τουτονὶ τὸν Χολλῄδην͵ ὄνθ΄ ἡμῖν συγγενῆ͵ καὶ Μειδίαν μετὰ τούτου ἀπὸ δείπνου ποθὲν ἀπιόντας περιτυχεῖν πλησίον ὄντι μοι τῆς οἰκίας ἤδη͵ καὶ εἴς τε τὸ βαλανεῖον φερομένῳ παρα κολουθῆσαι͵ καὶ ἰατρὸν ἄγουσιν παραγενέσθαι. Oὕτω δ΄ εἶχον ἀσθενῶς ὥστε͵ ἵνα μὴ μακρὰν φεροίμην οἴκαδ΄ ἐκ τοῦ βαλανείου͵ ἐδόκει τοῖς παροῦσιν ὡς τὸν Μειδίαν ἐκείνην τὴν ἑσπέραν κομίσαι͵ καὶ ἐποίησαν οὕτω. Λάβ΄ οὖν καὶ τὰς τούτων μαρτυρίας͵ ἵν΄ εἰδῆθ΄ ὅτι πολλοὶ συνίσασιν ὡς ὑπὸ τούτων ὑβρίσθην.
Λαβὲ δὴ καὶ τὴν τοῦ ἰατροῦ μαρτυρίαν.
Τότε μὲν τοίνυν παραχρῆμ΄ ὑπὸ τῶν πληγῶν ἃς ἔλαβον καὶ τῆς ὕβρεως οὕτω διετέθην͵ ὡς ἀκούετε καὶ μεμαρτύρηται παρὰ πάντων ὑμῖν τῶν εὐθὺς ἰδόντων• μετὰ δὲ ταῦτα τῶν μὲν οἰδημάτων τῶν ἐν τῷ προσώπῳ καὶ τῶν ἑλκῶν οὐδὲν ἔφη φοβεῖσθαι λίαν ὁ ἰατρός͵ πυρετοὶ δὲ παρηκολούθουν μοι συνεχεῖς καὶ ἀλγήματα͵ ὅλου μὲν τοῦ σώματος πάνυ σφοδρὰ καὶ δεινά͵ μάλιστα δὲ τῶν πλευρῶν καὶ τοῦ ἤτρου͵ καὶ τῶν σιτίων ἀπεκεκλείμην. Kαὶ ὡς μὲν ὁ ἰατρὸς ἔφη͵ εἰ μὴ κάθαρσις αἵματος αὐτομάτη μοι πάνυ πολλὴ συνέβη περιωδύνῳ ὄντι καὶ ἀπορουμένῳ ἤδη͵ κἂν ἔμπυος γενόμενος διεφθάρην· νῦνί δὲ τοῦτ΄ ἔσῳσε τὸ αἷμ΄ ἀποχωρῆσαν. Ὡς οὖν καὶ ταῦτ΄ ἀληθῆ λέγω͵ καὶ παρηκολούθησέ μοι τοιαύτη νόσος ἐξ ἧς εἰς τοὔσχατον ἦλθον͵ ἐξ ὧν ὑπὸ τούτων ἔλαβον πληγῶν͵ λέγε τὴν τοῦ ἰατροῦ μαρτυρίαν καὶ τὴν τῶν ἐπισκοπούντων.
Ὅτι μὲν τοίνυν οὐ μετρίας τινὰς καὶ φαύλας λαβὼν πληγάς͵ ἀλλ΄ εἰς πᾶν ἐλθὼν διὰ τὴν ὕβριν καὶ τὴν ἀσέλγειαν τὴν τούτων πολὺ τῆς προσηκούσης ἐλάττω δίκην εἴληχα͵ πολλαχόθεν νομίζω δῆλον ὑμῖν γεγενῆσθαι. Oἴομαι δ΄ ὑμῶν ἐνίους θαυμάζειν͵ τί ποτ΄ ἐστὶν ἃ πρὸς ταῦτα τολ μήσει Κόνων λέγειν. Bούλομαι δὴ προειπεῖν ὑμῖν ἁγὼ πέπυσμαι λέγειν αὐτὸν παρεσκευάσθαι͵ ἀπὸ τῆς ὕβρεως καὶ τῶν πεπραγμένων τὸ πρᾶγμ΄ ἄγοντ΄ εἰς γέλωτα καὶ σκώμματ΄ ἐμβαλεῖν πειράσεσθαι͵ καὶ ἐρεῖν ὡς εἰσὶν ἐν τῇ πόλει πολλοί͵ καλῶν κἀγαθῶν ἀνδρῶν υἱεῖς͵ οἳ παίζοντες οἷ΄ ἄνθρωποι νέοι σφίσιν αὐτοῖς ἐπωνυμίας πεποίηνται͵ καὶ καλοῦσι τοὺς μὲν ἰθυφάλλους͵ τοὺς δ΄ αὐτοληκύθους͵ ἐρῶσι δ΄ ἐκ τούτων ἑταιρῶν τινές͵ καὶ δὴ καὶ τὸν υἱὸν τὸν ἑαυτοῦ εἶναι τούτων ἕνα͵ καὶ πολλάκις περὶ ἑταίρας καὶ εἰληφέναι καὶ δεδωκέναι πληγάς͵ καὶ ταῦτ΄ εἶναι νέων ἀνθρώπων. Ἡμᾶς δὲ πάντας τοὺς ἀδελφοὺς παροίνους μέν τινας καὶ ὑβριστὰς κατασκευάσει͵ ἀγνώμονας δὲ καὶ πικρούς.
Έγὼ δ΄͵ ὦ ἄνδρες δικασταί͵ χαλεπῶς ἐφ΄ οἷς πέπονθα ἐνηνοχώς͵ οὐχ ἧττον τοῦτ΄ ἀγανακτήσαιμ΄ ἂν καὶ ὑβρίσθαι νομίσαιμι͵ εἰ οἷόν τ΄ εἰπεῖν͵ εἰ ταῦτ΄ ἀληθῆ δόξει Κόνων οὑτοσὶ λέγειν περὶ ἡμῶν͵ καὶ τοσαύτη τις ἄγνοια παρ΄ ὑμῖν ἐστιν͵ ὥσθ΄͵ ὁποῖος τις ἄν ἕκαστος εἶναι φῇ ἢ ὁ πλησίον αὐτὸν αἰτιά σηται͵ τοιοῦτος νομισθήσεται͵ τοῦ δὲ καθ΄ ἡμέραν βίου καὶ τῶν ἐπιτηδευμάτων μηδ΄ ὁτιοῦν ἔσται τοῖς μετρίοις ὄφελος. Ἡμεῖς γὰρ οὔτε παροινοῦντες οὔθ΄ ὑβρίζοντες ὑπ΄ οὐδενὸς ἀνθρώπων ἑωράμεθα͵ οὐδ΄ ἄγνωμον οὐδὲν ἡγούμεθα ποιεῖν͵ εἰ περὶ ὧν ἠδικήμεθ΄ ἀξιοῦμεν κατὰ τοὺς νόμους δίκην λαβεῖν. Ἰθυφάλλοις δὲ καὶ αὐτοληκύθοις συγχωροῦμεν εἶναι τοῖς υἱέσι τοῖς τούτου͵ καὶ ἔγωγ΄ εὔχομαι τοῖς θεοῖς εἰς Κόνωνα καὶ τοὺς υἱεῖς τοὺς τούτου καὶ ταῦτα καὶ τὰ τοιαῦθ΄ ἅπαντα τρέπεσθαι. Oὗτοι γάρ εἰσιν οἱ τελοῦντες ἀλλήλους τῷ ἰθυφάλλῳ͵ καὶ τοιαῦτα ποιοῦντες ἃ πολλὴν αἰσχύνην ἔχει καὶ λέγειν͵ μή τί γε δὴ ποιεῖν ἀνθρώπους μετρίους. ἀλλὰ τί ταῦτ΄ ἐμοί ;
Θαυμάζω γὰρ ἔγωγε͵ εἴ τίς ἐστιν πρόφασις παρ΄ ὑμῖν ἢ σκῆψις ηὑρημένη δι΄ ἥν͵ ἂν ὑβρίζων τις ἐξελέγχηται καὶ τύπτων͵ δίκην οὐ δώσει. Oἱ μὲν γὰρ νόμοι πολὺ τἀναντία καὶ τὰς ἀναγκαίας προφάσεις͵ ὅπως μὴ μείζους γίγνωνται͵ προείδοντο͵ οἷον (ἀνάγκη γάρ μοι ταῦτα καὶ ζητεῖν καὶ πυνθάνεσθαι διὰ τοῦτον γέγονεν) εἰσὶ κακηγορίας δίκαι· φασὶ τοίνυν ταύτας διὰ τοῦτο γίγνεσθαι͵ ἵνα μὴ λοιδορούμενοι τύπτειν ἀλλήλους προάγωνται. πάλιν αἰκείας εἰσί· καὶ ταύτας ἀκούω διὰ τοῦτ΄ εἶναι τὰς δίκας͵ ἵνα μηδείς͵ ὅταν ἥττων ᾖ͵ λίθῳ ή τῶν τοιούτων ἀμύνηται μηδενί͵ ἀλλὰ τὴν ἐκ τοῦ νόμου δίκην ἀναμένῃ. τραύματος πάλιν εἰσὶν γραφαὶ τοῦ μὴ τιτρωσκομένων τινῶν φόνους γίγνεσθαι. Tὸ φαυλότατον͵ οἶμαι͵ τὸ τῆς λοιδορίας͵ πρὸ τοῦ τελευταίου καὶ δεινοτάτου προεώραται͵ τοῦ μὴ φόνον γίγνεσθαι͵ μηδὲ κατὰ μικρὸν ὑπάγεσθαι ἐκ μὲν λοιδορίας εἰς πληγάς͵ ἐκ δὲ πληγῶν εἰς τραύματα͵ ἐκ δὲ τραυμάτων εἰς θάνατον͵ ἀλλ΄ ἐν τοῖς νόμοις εἶναι τούτων ἑκάστου τὴν δίκην͵ μὴ τῇ τοῦ προστυχόντος ὀργῇ μηδὲ βουλήσει ταῦτα κρίνεσθαι. Eἶτ΄ ἐν μὲν τοῖς νόμοις οὕτως· ἂν δ΄ εἴπῃ Κόνων ἰθύφαλλοί τινές ἐσμεν ἡμεῖς συνειλεγμένοι͵ καὶ ἐρῶντες οὓς ἂν ἡμῖν δόξῃ παίομεν καὶ ἄγχομεν͵ εἶτα γελά σαντες ὑμεῖς ἀφήσετε; οὐκ οἴομαί γε. Oὐ γὰρ ἂν γέλως ὑμῶν ἔλαβεν οὐδένα͵ εἰ παρὼν ἐτύγχανεν ἡνίχ΄ εἱλκόμην καὶ ἐξεδυόμην καὶ ὑβριζόμην͵ καὶ ὑγιὴς ἐξελθὼν φοράδην ἦλθον οἴκαδε͵ ἐξεπεπηδήκει δὲ μετὰ ταῦθ΄ ἡ μήτηρ͵ καὶ κραυγὴ καὶ βοὴ τῶν γυναικῶν τοσαύτη παρ΄ ἡμῖν ἦν ὡσπερανεὶ τεθνεῶτός τινος͵ ὥστε τῶν γειτόνων τινὰς πέμψαι 21 πρὸς ἡμᾶς ἐρησομένους ὅ τι ἐστὶν τὸ συμβεβηκός.
Ὅλως δ΄͵ ὦ ἄνδρες δικασταί͵ δίκαιον μὲν οὐδενὶ δήπου σκῆψιν οὐδεμίαν τοιαύτην οὐδ΄ ἄδειαν ὑπάρχειν παρ΄ ὑμῖν͵ δι΄ ἣν ὑβρίζειν ἐξέσται· εἰ δ΄ ἄρ΄ ἐστίν τῳ͵ τοῖς δι΄ ἡλικίαν τούτων τι πράττουσι͵ τούτοις ἀποκεῖσθαι προσήκει τὰς τοιαύτας καταφυγάς͵ κἀκείνοις οὐκ εἰς τὸ μὴ δοῦναι δίκην͵ ἀλλ΄ εἰς τὸ τῆς προσηκούσης ἐλάττω. Ὅστις δ΄ ἐτῶν μέν ἐστιν πλειόνων ἢ πεντήκοντα͵ παρὼν δὲ νεωτέροις ἀνθρώποις καὶ τούτοις υἱέσιν͵ οὐχ ὅπως ἀπέτρεψεν ἢ διεκώλυσεν͵ ἀλλ΄ αὐτὸς ἡγεμὼν καὶ πρῶτος καὶ πάντων βδελυρώτατος γεγέ νηται͵ τίν΄ ἂν οὗτος ἀξίαν τῶν πεπραγμένων ὑπόσχοι δίκην; ἐγὼ μὲν γὰρ οὐδ΄ ἀποθανόντ΄ οἴομαι. Kαὶ γὰρ εἰ μηδὲν αὐτὸς εἴργαστο τῶν πεπραγμένων͵ ἀλλ΄ εἰ παρεστηκότος τούτου Κτησίας ὁ υἱὸς ὁ τούτου ταὔθ΄ ἅπερ νυνὶ πεποιηκὼς ἐφαίνετο͵ τοῦτον ἐμισεῖτ΄ ἂν δικαίως. Eἰ γὰρ οὕτω τοὺς αὑτοῦ προῆκται παῖδας ὥστ΄ ἐναντίον ἐξαμαρτάνοντας ἑαυτοῦ͵ καὶ ταῦτ΄ ἐφ΄ ὧν ἐνίοις θάνατος ἡ ζημία κεῖται͵ μήτε φο βεῖσθαι μήτ΄ αἰσχύνεσθαι͵ τί τοῦτον οὐκ ἂν εἰκότως παθεῖν οἴεσθε; ἐγὼ μὲν γὰρ ἡγοῦμαι ταῦτ΄ εἶναι σημεῖα τοῦ μηδὲ τοῦτον τὸν ἑαυτοῦ πατέρ΄ αἰσχύνεσθαι· εἰ γὰρ ἐκεῖνον αὐτὸς ἐτίμα καὶ ἐδεδίει͵ κἂν τούτους αὑτὸν ἠξίου. 24 Λαβὲ δή μοι καὶ τοὺς νόμους͵ τόν τε τῆς ὕβρεως καὶ τὸν περὶ τῶν λωποδυτῶν· καὶ γὰρ τούτοις ἀμφοτέροις ἐνόχους τούτους ὄψεσθε. Λέγε.
Τούτοις τοῖς νόμοις ἀμφοτέροις ἐκ τῶν πεπραγμένων ἔνοχος Κόνων ἐστὶν οὑτοσί• Καὶ γὰρ ὕβριζεν καὶ ἐλωποδύτει. εἰ δὲ μὴ κατὰ τούτους προειλόμεθ΄ ἡμεῖς δίκην λαμβάνειν͵ ἡμεῖς μὲν ἀπράγμονες καὶ μέτριοι φαινοίμεθ΄ ἂν εἰκότως͵ 25 οὗτος δ΄ ὁμοίως πονηρός. Kαὶ μὴν εἰ παθεῖν τί μοι συνέβη͵ φόνου καὶ τῶν δεινοτάτων ἂν ἦν ὑπόδικος. Tὸν γοῦν τῆς Βραυρωνόθεν ἱερείας πατέρ΄ ὁμολογουμένως οὐχ ἁψάμενον τοῦ τελευτήσαντος͵ ὅτι τῷ πατάξαντι τύπτειν παρεκελεύσατο͵ ἐξέβαλεν ἡ βουλὴ ἡ ἐξ Ἀρείου πάγου͵ δικαίως· εἰ γὰρ οἱ παρόντες ἀντὶ τοῦ κωλύειν τοὺς ἢ δι΄ οἶνον ἢ δι΄ ὀργὴν ἤ τιν΄ ἄλλην αἰτίαν ἐξαμαρτάνειν ἐπιχειροῦντας αὐτοὶ παροξυνοῦσιν͵ οὐδεμί΄ ἐστὶν ἐλπὶς σωτηρίας τῷ περιπίπτοντι τοῖς ἀσελγαίνουσιν͵ ἀλλ΄ ἕως ἂν ἀπείπωσιν͵ ὑβρίζεσθαι ὑπάρξει· ὅπερ ἐμοὶ συνέβη.
Ἃ τοίνυν͵ ὅθ΄ ἡ δίαιτα ἐγίγνετο͵ ἐποίουν͵ βούλομαι πρὸς ὑμᾶς εἰπεῖν· καὶ γὰρ ἐκ τούτων τὴν ἀσέλγειαν θεάσεσθ΄ αὐτῶν. Ἐποίησαν μὲν γὰρ ἔξω μέσων νυκτῶν τὴν ὥραν͵ οὔτε τὰς μαρτυρίας ἀναγιγνώσκειν ἐθέλοντες οὔτ΄ ἀντίγραφα διδόναι͵ τῶν τε παρόντων ἡμῖν καθ΄ ἕν΄ οὑτωσὶ πρὸς τὸν λίθον ἄγοντες καὶ ἐξορκοῦντες͵ καὶ γράφοντες μαρτυρίας οὐδὲν πρὸς τὸ πρᾶγμα͵ ἀλλ΄ ἐξ ἑταίρας εἶναι παιδίον αὐτῷ καὶ τοῦτο πεπονθέναι τὰ καὶ τά͵ ἃ μὰ τοὺς θεούς͵ ἄνδρες δικασταί͵ οὐδεὶς ὅστις οὐκ ἐπετίμα τῶν παρόντων καὶ ἐμίσει• τελευτῶντες δὲ καὶ αὐτοὶ οὗτοι ἑαυτούς. Ἐπειδὴ δ΄ οὖν ποτ΄ ἀπεῖπον καὶ ἐνεπλήσθησαν ταῦτα ποιοῦντες͵ προκαλοῦνται ἐπὶ διακρούσει καὶ τῷ μὴ σημανθῆναι τοὺς ἐχίνους ἐθέλειν ἐκδοῦναι περὶ τῶν πληγῶν παῖδας͵ ὀνόματα γράψαντες. Kαὶ νῦν οἶμαι περὶ τοῦτ΄ ἔσεσθαι τοὺς πολλοὺς τῶν λόγων αὐτοῖς. Ἐγὼ δ΄ οἶμαι δεῖν πάντας ὑμᾶς ἐκεῖνο σκοπεῖν͵ ὅτι οὗτοι͵ εἰ τοῦ γενέσθαι τὴν βάσανον ἕνεκα προὐκαλοῦντο καὶ ἐπίστευον τῷ δικαίῳ τούτῳ͵ οὐκ ἂν ἤδη τῆς διαίτης ἀποφαι νομένης͵ νυκτός͵ οὐδεμιᾶς ὑπολοίπου σκήψεως οὔσης͵ 28 προὐκαλοῦντο͵ ἀλλὰ πρῶτον μὲν πρὸ τοῦ τὴν δίκην ληχθῆναι͵ ἡνίκ΄ ἀσθενῶν ἐγὼ κατεκείμην͵ καὶ οὐκ εἰδὼς εἰ περιφεύξομαι͵ πρὸς ἅπαντας τοὺς εἰσιόντας τοῦτον ἀπέφαινον τὸν πρῶτον πατάξαντα καὶ τὰ πλεῖσθ΄ ὧν ὑβρίσμην διαπεπραγμέ νον͵ τότ΄ ἂν εὐθέως ἧκεν ἔχων μάρτυρας πολλοὺς ἐπὶ τὴν οἰκίαν͵ τότ΄ ἂν τοὺς οἰκέτας παρεδίδου καὶ τῶν ἐξ Ἀρείου πάγου τινὰς παρεκάλει· εἰ γὰρ ἀπέθανον͵ παρ΄ ἐκείνοις ἂν 29 ἦν ἡ δίκη. Eἰ δ΄ ἄρ΄ ἠγνόησε ταῦτα͵ καὶ τοῦτο τὸ δίκαιον ἔχων͵ ὡς νῦν φήσει͵ οὐ παρεσκευάσατ΄ ὑπὲρ τηλικούτου κινδύνου͵ ἐπειδή γ΄ ἀνεστηκὼς ἤδη προσεκαλεσάμην αὐτόν͵ ἐν τῇ πρώτῃ συνόδῳ πρὸς τῷ διαιτητῇ παραδιδοὺς ἐφαίνετ΄ ἄν· ὧν οὐδὲν πέπρακται τούτῳ. Ὅτι δ΄ ἀληθῆ λέγω καὶ διακρούσεως ἕνεχ΄ ἡ πρόκλησις ἦν͵ λέγε ταύτην τὴν μαρτυρίαν· ἔσται γὰρ ἐκ ταύτης φανερόν.
Περὶ μὲν τοίνυν τῆς βασάνου ταῦτα μέμνησθε͵ τὴν ὥραν ἡνίκα προὐκαλεῖτο͵ ὧν ἕνεκ΄ ἐκκρούων ταῦτ΄ ἐποίει͵ τοὺς χρόνους τοὺς πρώτους͵ ἐν οἷς οὐδαμοῦ τοῦτο βουληθεὶς τὸ δίκαιον αὑτῷ γενέσθαι φαίνεται͵ οὐδὲ προκαλεσάμενος͵ οὐδ΄ ἀξιώσας. Έπειδὴ τοίνυν ταὐτὰ πάντ΄ ἠλέγχεθ΄ ἅπερ καὶ νῦν͵ πρὸς τῷ διαιτητῇ͵ καὶ φανερῶς ἐδείκνυτο πᾶσιν ὢν ἔνοχος 31 τοῖς ἐγκεκλημένοις͵ ἐμβάλλεται μαρτυρίαν ψευδῆ καὶ ἐπιγράφεται μάρτυρας ἀνθρώπους οὓς οὐδ΄ ὑμᾶς ἀγνοήσειν οἴομαι͵ ἐὰν ἀκούσητε͵ Διότιμος Διοτίμου Ἰκαριεύς͵ Ἀρχεβιάδης Δημοτέλους Ἁλαιεύς͵ Χαιρήτιος Χαιριμένους Πιθεὺς μαρτυ ροῦσιν ἀπιέναι ἀπὸ δείπνου μετὰ Κόνωνος͵ καὶ προσελθεῖν ἐν ἀγορᾷ μαχομένοις Ἀρίστωνι καὶ τῷ υἱεῖ τῷ Κόνωνος͵ 32 καὶ μὴ πατάξαι Κόνωνα Ἀρίστωνα͵ ὡς ὑμᾶς εὐθέως πιστεύσοντας͵ τὸ δ΄ ἀληθὲς οὐ λογιουμένους͵ ὅτι πρῶτον μὲν οὐδέποτ΄ ἂν οὔθ΄ ὁ Λυσίστρατος οὔθ΄ ὁ Πασέας οὔθ΄ ὁ Νική ρατος οὔθ΄ ὁ Διόδωρος͵ οἳ διαρρήδην μεμαρτυρήκασιν ὁρᾶν ὑπὸ Κόνωνος τυπτόμενον ἐμὲ καὶ θοἰμάτιον ἐκδυόμενον καὶ τἄλλα, ὅσα ἔπασχον ὑβριζόμενον͵ ἀγνῶτες ὄντες κἀπὸ ταὐτο μάτου παραγενόμενοι τῷ πράγματι τὰ ψευδῆ μαρτυρεῖν ἠθέλησαν͵ εἰ μὴ ταῦθ΄ ἑώρων πεπονθότα· ἔπειτ΄ αὐτὸς ἐγὼ οὐδέποτ΄ ἄν͵ μὴ παθὼν ὑπὸ τούτου ταῦτα͵ ἀφεὶς τοὺς καὶ παρ΄ αὐτῶν τούτων ὁμολογουμένους τύπτειν ἐμὲ πρὸς τὸν 33 οὐδ΄ ἁψάμενον πρῶτον εἰσιέναι προειλόμην. Tί γὰρ ἄν; ἀλλ΄ ὑφ΄ οὗ γε πρώτου ἐπλήγην καὶ μάλισθ΄ ὑβρίσθην͵ τούτῳ καὶ δικάζομαι καὶ μισῶ καὶ ἐπεξέρχομαι. Kαὶ τὰ μὲν παρ΄ ἐμοῦ πάνθ΄ οὕτως ἐστὶν ἀληθῆ καὶ φαίνεται· τούτῳ δὲ μὴ παρασχομένῳ τούτους μάρτυρας ἦν δήπου λόγος οὐδείς͵ ἀλλ΄ ἑαλωκέναι παραχρῆμ΄ ὑπῆρχε σιωπῇ. Συμπόται δ΄ ὄντες τούτου καὶ πολλῶν τοιούτων ἔργων κοινωνοὶ εἰκότως τὰ ψευδῆ μεμαρτυρήκασιν. Eἰ δ΄ ἔσται τὸ πρᾶγμα τοιοῦτον͵ ἐὰν ἅπαξ ἀπαναισχυντήσωσίν τινες καὶ τὰ ψευδῆ φανερῶς τολμήσωσι μαρτυρεῖν͵ οὐδὲν δὲ τῆς ἀληθείας ὄφελος͵ 34 πάνδεινον ἔσται πρᾶγμα.
Άλλὰ νὴ Δί΄ οὐκ εἰσὶ τοιοῦτοι. Ἀλλ΄ ἴσασιν ὑμῶν͵ ὡς ἐγὼ νομίζω͵ πολλοὶ καὶ τὸν Διότιμον καὶ τὸν Ἀρχεβιάδην καὶ τὸν Χαιρήτιον τὸν ἐπιπόλιον τουτονί͵ οἳ μεθ΄ ἡμέραν μὲν ἐσκυθρωπάκασιν καὶ λακωνίζειν φασὶ καὶ τρίβωνας ἔχουσιν καὶ ἁπλᾶς ὑποδέδενται͵ ἐπειδὰν δὲ συλλεγῶσιν καὶ μετ΄
ἀλλήλων γένωνται͵ κακῶν καὶ αἰσχρῶν οὐδὲν ἐλλείπουσι. Kαὶ ταῦτα τὰ λαμπρὰ καὶ νεανικά ἐστιν αὐτῶν οὐ γὰρ ἡμεῖς μαρτυρήσομεν ἀλλήλοις; οὐ γὰρ ταῦθ΄ ἑταίρων ἐστὶ καὶ φίλων; τί δὲ καὶ δεινόν ἐστιν ὧν παρέξεται κατὰ σοῦ; τυπτόμενόν φασί τινες ὁρᾶν; ἡμεῖς δὲ μηδ΄ ἧφθαι τὸ παράπαν μαρτυρήσομεν. Ἐκδεδύσθαι θοἰμάτιον; τοῦτ΄ ἐκείνους προτέρους πεποιηκέναι ἡμεῖς μαρτυρήσομεν. Tὸ χεῖλος ἐρράφθαι; τὴν κεφαλὴν δέ γ΄ ἡμεῖς ἢ ἕτερόν τι κατεαγέναι φήσομεν. Ἀλλὰ καὶ μάρτυρας ἰατροὺς παρέ χομαι. Tοῦτ΄ οὐκ ἔστιν͵ ὦ ἄνδρες δικασταί͵ παρὰ τούτοις· ὅσα γὰρ μὴ δι΄ αὑτῶν͵ οὐδενὸς μάρτυρος καθ΄ ἡμῶν εὐπορήσουσιν.Ἡ δ΄ ἀπ΄ αὐτῶν ἑτοιμότης οὐδ΄ ἂν εἰπεῖν μὰ τοὺς θεοὺς δυναίμην ὅση καὶ οἵα πρὸς τὸ ποιεῖν ὁτιοῦν ὑπάρχει. Ἵνα δ΄ εἰδῆθ΄ οἷα καὶ διαπραττόμενοι περιέρχονται͵ λέγ΄ αὐτοῖς ταυτασὶ τὰς μαρτυρίας͵ σὺ δ΄ ἐπίλαβε τὸ ὕδωρ.
Τοίχους τοίνυν διορύττοντες καὶ παίοντες τοὺς ἀπαντῶντας͵ ἆρ΄ ἂν ὑμῖν ὀκνῆσαι δοκοῦσιν ἐν γραμματειδίῳ τὰ ψευδῆ μαρτυρεῖν ἀλλήλοις οἱ κεκοινωνηκότες τοσαύτης καὶ τοιαύτης φιλαπεχθημοσύνης καὶ πονηρίας καὶ ἀναιδείας καὶ ὕβρεως; πάντα γὰρ ταῦτ΄ ἔμοιγ΄ ἐν τοῖς ὑπὸ τούτων πραττο μένοις ἐνεῖναι δοκεῖ. Kαίτοι καὶ τούτων ἕτερ΄ ἐστὶν πεπραγμένα τούτοις δεινότερα͵ ἀλλ΄ ἡμεῖς οὐχ οἷοί τε γενοίμεθ΄ ἂν πάντας ἐξευρεῖν τοὺς ἠδικημένους.
38 Ὃ τοίνυν πάντων ἀναιδέστατον μέλλειν αὐτὸν ἀκούω ποιεῖν͵ βέλτιον νομίζω προειπεῖν ὑμῖν εἶναι. φασὶ γὰρ παραστησάμενον τοὺς παῖδας αὐτὸν κατὰ τούτων ὀμεῖσθαι͵ καὶ ἀράς τινας δεινὰς καὶ χαλεπὰς ἐπαράσεσθαι καὶ τοιαύτας οἵας ἀκηκοώς γέ τις θαυμάσας ἀπήγγελλεν ἡμῖν. Ἔστι δ΄͵ ὦ ἄνδρες δικασταί͵ ἀνυπόστατα μὲν τὰ τοιαῦτα τολμήματα· οἱ γὰρ οἶμαι βέλτιστοι καὶ ἥκιστ΄ ἂν αὐτοί τι ψευσάμενοι μάλισθ΄ ὑπὸ τῶν τοιούτων ἐξαπατῶνται· οὐ μὴν ἀλλὰ δεῖ πρὸς τὸν βίον καὶ τὸν τρόπον ἀποβλέποντας πιστεύειν.
Tὴν δὲ τούτου πρὸς τὰ τοιαῦτ΄ ὀλιγωρίαν ἐγὼ πρὸς ὑμᾶς ἐρῶ· πέπυσμαι γὰρ ἐξ ἀνάγκης. Άκούω γάρ͵ ὦ ἄνδρες δικασταί͵ Βάκχιόν τέ τινα͵ ὃς παρ΄ ὑμῖν ἀπέθανε͵ καὶ Ἀριστοκράτην τὸν τοὺς ὀφθαλμοὺς διεφθαρμένον καὶ τοιούτους ἑτέρους καὶ Κόνωνα τουτονὶ ἑταίρους εἶναι μειράκι΄ ὄντας καὶ Τριβαλλοὺς ἐπωνυμίαν ἔχειν· τούτους τά θ΄ Ἑκαταῖα [κατεσθίειν͵] καὶ τοὺς ὄρχεις τοὺς ἐκ τῶν χοίρων͵ οἷς καθαίρουσιν ὅταν εἰσιέναι μέλλωσιν͵ συλλέγοντας ἑκάστοτε συνδειπνεῖν ἀλλήλοις͵ καὶ ῥᾷον ὀμνύναι καὶ ἐπιορκεῖν, ἢ ὁτιοῦν. Oὐ δὴ Κόνων ὁ τοιοῦτος πιστός ἐστιν ὀμνύων͵ οὐδὲ πολλοῦ δεῖ͵ ἀλλ΄ ὁ μηδ΄ εὔορκον ἑκὼν μηδὲν ἂν ὀμόσας͵ κατὰ δὲ δὴ παίδων ὧν μὴ νομίζετε μηδ΄ ἂν μελλήσας͵ ἀλλὰ κἂν ὁτιοῦν παθὼν πρότερον͵ εἰ δ΄ ἄρ΄ ἀναγκαῖον͵ ὀμνύων ὡς νόμιμον͵ κατ΄ ἐξωλείας αὑτοῦ καὶ γένους καὶ οἰκίας͵ ἀξιοπιστότερος τοῦ κατὰ τῶν παίδων ὀμνύοντος καὶ διὰ τοῦ πυρός. ἐγὼ τοίνυν ὁ δικαιότερόν σου πιστευθεὶς ἂν κατὰ πάντ΄͵ ὦ Κόνων͵ ἠθέλησ΄ ὀμόσαι ταυτί͵ οὐχ ὑπὲρ τοῦ μὴ δοῦναι δίκην ὧν ἠδίκηκα͵ καὶ ὁτιοῦν ποιῶν͵ ὥσπερ σύ͵ ἀλλ΄ ὑπὲρ τῆς ἀλη θείας καὶ ὑπὲρ τοῦ μὴ προσυβρισθῆναι͵ ὡς οὐ κατεπιορκησό μενος τὸ πρᾶγμα. Λέγε τὴν πρόκλησιν.
Ταῦτ΄ ἐγὼ καὶ τότ΄ ἠθέλησ΄ ὀμόσαι͵ καὶ νῦν ὀμνύω τοὺς θεοὺς καὶ τὰς θεὰς ἅπαντας καὶ πάσας ὑμῶν ἕνεκ΄͵ ὦ ἄνδρες δικασταί͵ καὶ τῶν περιεστηκότων͵ ἦ μὴν παθὼν ὑπὸ Κόνωνος ταῦθ΄ ὧν δικάζομαι͵ καὶ λαβὼν πληγάς͵ καὶ τὸ χεῖλος διακοπεὶς οὕτως ὥστε καὶ ῥαφῆναι͵ καὶ ὑβρισθεὶς τὴν δίκην διώκειν. Καὶ εἰ μὲν εὐορκῶ͵ πολλά μοι ἀγαθὰ γένοιτο καὶ μηδέποτ΄ αὖθις τοιοῦτο μηδὲν πάθοιμι͵ εἰ δ΄ ἐπιορκῶ͵ ἐξώλης ἀπολοίμην αὐτὸς καὶ εἴ τί μοι ἔστιν ἢ μέλλει ἔσεσθαι. Ἀλλ΄ οὐκ ἐπιορκῶ͵ οὐδ΄ ἂν Κόνων διαρραγῇ.
Ἀξιῶ τοίνυν ὑμᾶς͵ ὦ ἄνδρες δικασταί͵ πάνθ΄ ὅσ΄ ἐστὶν δίκαι΄ ἐπιδείξαντος ἐμοῦ καὶ πίστιν προσθέντος ὑμῖν͵ ὥσπερ ἂν αὐτὸς ἕκαστος παθὼν τὸν πεποιηκότ΄ ἐμίσει͵ οὕτως ὑπὲρ ἐμοῦ πρὸς Κόνωνα τουτονὶ τὴν ὀργὴν ἔχειν͵ καὶ μὴ νομίζειν ἴδιον τῶν τοιούτων μηδὲν ὃ κἂν ἄλλῳ τυχὸν συμβαίη͵ ἀλλ΄ ἐφ΄ ὅτου ποτ΄ ἂν συμβῇ͵ βοηθεῖν καὶ τὰ δίκαι΄ ἀποδιδόναι͵ καὶ μισεῖν τοὺς πρὸ μὲν τῶν ἁμαρτημάτων θρασεῖς καὶ προπετεῖς͵ ἐν δὲ τῷ δίκην ὑπέχειν ἀναισχύντους καὶ πονηροὺς καὶ μήτε δόξης μήτ΄ ἔθους μήτ΄ ἄλλου μηδενὸς φροντίζοντας πρὸς τὸ μὴ δοῦναι δίκην.
Ἀλλὰ δεήσεται Κόνων καὶ κλαήσει. Σκοπεῖτε δὴ πότερός ἐστιν ἐλεινότερος͵ ὁ πεπονθὼς οἷ΄ ἐγὼ πέπονθ΄ ὑπὸ τούτου͵ εἰ προσυβρισθεὶς ἄπειμι καὶ δίκης μὴ τυχών͵ ἢ Κόνων͵ εἰ δώσει δίκην; πότερον δ΄ ὑμῶν ἑκάστῳ συμφέρει ἐξεῖναι τύπτειν καὶ ὑβρίζειν, ἢ μή ; ἐγὼ μὲν οἴομαι μή. οὐκοῦν͵ ἂν μὲν ἀφιῆτε͵ ἔσονται πολλοί͵ ἐὰν δὲ κολάζητε͵ ἐλάττους.
Πόλλ΄ ἂν εἰπεῖν ἔχοιμ΄͵ ὦ ἄνδρες δικασταί͵ καὶ ὡς ἡμεῖς χρήσιμοι͵ καὶ αὐτοὶ καὶ ὁ πατήρ͵ ἕως ἔζη͵ καὶ τριηραρχοῦντες καὶ στρατευόμενοι καὶ τὸ προσταττόμενον ποιοῦντες͵ καὶ ὡς οὐδὲν οὔθ΄ οὗτος οὔτε τῶν τούτου οὐδείς· ἀλλ΄ οὔτε τὸ ὕδωρ ἱκανὸν οὔτε νῦν περὶ τούτων ὁ λόγος ἐστίν. εἰ γὰρ δὴ ὁμολογουμένως ἔτι τούτων καὶ ἀχρηστοτέροις καὶ πονη ροτέροις ἡμῖν εἶναι συνέβαινεν͵ οὐ τυπτητέοι͵ οὐδ΄ ὑβριστέοι δήπου ἐσμέν.
Οὐκ οἶδ΄ ὅ τι δεῖ πλείω λέγειν· οἶμαι γὰρ ὑμᾶς οὐδὲν ἀγνοεῖν τῶν εἰρημένων.